Uznesenie Európskeho parlamentu z 10. mája 2007 o posilnení európskych právnych predpisov v oblasti informovania zamestnancov a konzultácií s nimi



Úradný vestník 076 E , 27/03/2008 S. 0138 - 0140



P6_TA(2007)0185 O posilnení právnych predpisov Spoločenstva v oblasti informovania zamestnancov a rokovaní s nimi Uznesenie Európskeho parlamentu z 10. mája 2007 o posilnení európskych právnych predpisov v oblasti informovania zamestnancov a konzultácií s nimi Európsky parlament, - so zreteľom na článok 136 Zmluvy o ES, - so zreteľom na smernicu Európskeho parlamentu a Rady 2002/14/ES z 11. marca 2002, ktorá ustanovuje všeobecný rámec pre informovanie a porady so zamestnancami v Európskom spoločenstve [1], smernicu Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania [2], smernicu Rady 94/45/ES z 22. septembra 1994 o zriaďovaní Európskej zamestnaneckej rady alebo postupu v podnikoch s významom na úrovni spoločenstva a v skupinách podnikov s významom na úrovni spoločenstva na účely informovania zamestnancov a prerokovania s nimi [3] a smernicu Rady 2001/23/ES z 12. marca 2001 o aproximácii zákonov členských štátov týkajúcich sa zachovania práv zamestnancov pri prevodoch podnikov, závodov alebo častí podnikov alebo závodov [4] , ktoré sa všetky týkajú harmonizácie právnych predpisov členských štátov pre oblasť nástrojov dialógu medzi manažmentom a zamestnancami, - so zreteľom na svoje uznesenie zo 4. septembra 2001 [5] o správe Komisie o uplatňovaní smernice 94/45/ES, - so zreteľom na oznámenie Komisie s názvom "Reštrukturalizácia a zamestnanosť - Predvídať a sledovať reštrukturalizáciu s cieľom rozvíjať zamestnanosť: úloha Európskej únie" (KOM(2005)0120), - so zreteľom na stanovisko Európskeho hospodárskeho a sociálneho výboru zo 14. decembra 2005 [6], - so zreteľom na svoje uznesenie z 15. marca 2006 o reštrukturalizácii a zamestnanosti [7], - so zreteľom na svoje predchádzajúce uznesenia o priemyselnej reštrukturalizácii a fúziách, - so zreteľom na vyhlásenie Komisie pred Európskym parlamentom 25. apríla 2007 o posilnení európskych právnych predpisov v oblasti informovania zamestnancov a rokovania s nimi, - so zreteľom na článok 103 ods. 4 rokovacieho poriadku, A. keďže v dôsledku globalizácie zvýšený počet podnikov pôsobí na medzinárodnej úrovni, B. keďže sa zintenzívnili procesy reštrukturalizácie, fúzie, presídľovania firiem atď., ktoré vplývajú na všetky odvetvia činnosti a prinášajú so sebou zmeny v štruktúre firiem, výroby a zamestnanosti, C. keďže viaceré prípady reštrukturalizácie a hromadného prepúšťania v rôznych odvetviach upozornili na možné problémy v právnych predpisoch Spoločenstva v oblasti práva zamestnancov na informácie a rokovanie, D. keďže konštruktívna a pozitívna výmena informácii a skutočné rokovanie so zamestnancami sú dôležité na predvídanie priemyselných zmien; keďže informovanie a rokovanie sú navyše dôležitou súčasťou nášho európskeho sociálneho modelu, 1. vyzýva Komisiu, ako už Európsky parlament požadoval pri viacerých príležitostiach a nedávno vo svojom hore uvedenom uznesení z 15. marca 2006, aby vyvinula iniciatívu smerom k prehodnoteniu a modernizácii právnych predpisov Spoločenstva týkajúcich sa informovania zamestnancov a rokovaní s nimi s cieľom zabezpečiť koherentný a účinný právny rámec, zaručiť právnu istotu a zlepšiť uskutočňovanie sociálneho dialógu medzi národnou a európskou úrovňou; 2. vyzýva Komisiu, aby predložila Európskemu parlamentu harmonogram revízie a modernizácie právnych predpisov Spoločenstva o informovaní a rokovaniach, o hromadnom prepúšťaní, zaručení práv zamestnancov pri prevodoch podnikov a najmä o dlho očakávanej revízii smernice 94/45/ES; 3. vyzýva Komisiu, aby podnikla urýchlené kroky a zabezpečila riadne vykonávanie informovania a rokovaní so zamestnancami v členských štátoch, a aby upozornila tie členské štáty, ktoré nevykonali smernice o informovaní a konzultácii; 4. konštatuje najmä, že smernica 94/45/ES sa buď vôbec nevykonáva, alebo existujú veľké a neoprávnené rozdiely medzi spôsobmi, akými ju členské štáty vykonávajú; vyzýva Komisiu, aby urýchlene predložila Európskemu parlamentu úplnú správu a v prípade potreby upozornila členské štáty; 5. pripomína Komisii potrebu koherentnej priemyselnej politiky na európskej úrovni s náležitým zohľadnením jej sociálnych a environmentálnych dôsledkov; domnieva sa, že pri tvorbe tejto politiky musia mať kľúčové postavenie sociálni partneri; 6. vyzýva preto Komisiu, aby aj naďalej zlepšovala koordináciu svojich politík v rôznych oblastiach vrátane sociálnych vecí, hospodárstva, financií, priemyslu, výskumu a vývoja, a aby povzbudzovala sociálnych partnerov aktívne sa podieľať na vypracúvaní koherentného súboru politík zameraných na udržanie silného, inovačného a konkurencieschopného európskeho priemyslu; 7. poveruje svojho predsedu, aby toto uznesenie postúpil Rade, Komisii a vládam a parlamentom členských štátov a sociálnym partnerom na európskej úrovni. [1] Ú. v. ES L 80, 23.3.2002, s. 29. [2] Ú. v. ES L 225, 12.8.1998, s. 16. [3] Ú. v. ES L 254, 30.9.1994, s. 64. [4] Ú. v. ES L 82, 22.3.2001, s. 16. [5] Ú. v. ES C 72 E, 21.3.2002, s. 68. [6] Ú. v. EÚ C 65, 17.3.2006, s. 58. [7] Ú. v. EÚ C 291 E, 30.11.2006, s. 297. --------------------------------------------------